SET พุ่งกระฉูด 10 จุด ขานรับราชกิจจาประกาศ พ.ร.ฎ.เลือกตั้ง ส.ส. ลุ้นทะลุแนวต้าน 1620 จุด
SET พุ่งกระฉูดกว่า 10 จุด ขานรับราชกิจจาประกาศ พ.ร.ฎ.เลือกตั้ง ส.ส. ลุ้นทะลุแนวต้าน 1620 จุด
23 ม.ค. 2562

ผู้สื่อข่าวรายงานว่า ดัชนีหุ้นไทยภาคเช้าพุ่ง 12 จุด โดย ณ เวลา 11.19 น. ดัชนีอยู่ที่ระดับ 1,613.61 จุด บวก 11.84 จุด หรือ 0.74% ด้วยมูลค่าซื้อขาย 26,259.07 ล้านบาท โดยดัชนีปรับตัวขึ้นแรง หลังราชกิจจานุเบกษาเผยแพร่พระราชกฤษฎีกาให้มีการเลือกตั้งสมาชิกสภาผู้แทนราษฎรเป็นการทั่วไป พ.ศ.2562 ออกมา ส่งผลให้นักลงทุนมีความเชื่อมั่นมากขึ้นและกลับเข้ามาซื้อหุ้นในตลาดอย่างคึกคัก ผลักดันให้ดัชนีปรับขึ้นมาอย่างสดใส
ด้าน บล.ยูโอบี เคย์เฮียน(ประเทศไทย) กล่าวว่า ตลาดหุ้นไทยเช้านี้ปรับตัวขึ้นกว่า 10 จุด สวนทางตลาดหุ้นในภูมิภาคเอเชียที่เช้านี้ส่วนใหญ่จะติดลบ หลังจากที่มีความสับสนในข้อมูลข่าวเกี่ยวกับการเจรจาการค้าระหว่างสหรัฐฯ และจีน โดยมีข่าวออกมาว่าสหรัฐฯได้ยกเลิกการเจรจาการค้ากับจีนในปลายสัปดาห์นี้ แต่ล่าสุดทางสหรัฐฯได้ออกมาปฏิเสธข่าวแล้ว อีกทั้งกองทุนการเงินระหว่างประเทศ (IMF) ก็ได้ปรับลดการเติบโตเศรษฐกิจโลกปีนี้ด้วย
ส่วนตลาดหุ้นไทยดัชนีปรับตัวขึ้นมาขานรับราชกิจจานุเบกษาเผยแพร่พระราชกฤษฎีกาให้มีการเลือกตั้งสมาชิกสภาผู้แทนราษฎรเป็นการทั่วไป พ.ศ.2562 ออกมา ทำให้มีความชัดเจนต่อการเดินหน้าจัดให้มีการเลือกตั้งมากขึ้นพร้อมให้แนวรับ 1,600-1,605 จุด ส่วนแนวต้าน 1,615-1,620 จุด
ขณะที่ พ.ต.อ.จรุงวิทย์ ภุมมา เลขาธิการคณะกรรมการการเลือกตั้ง (กกต.) เปิดเผยว่า ในวันนี้เวลา 13.00 น. คณะกรรมการกกต.มีวาระการประชุมเพื่อพิจารณา และเมื่อมีพระราชกฎษฏีกาให้มีการเลือกตั้งลงประกาศในราชกิจจานุเบกษา จะนำเรื่อนงนี้เข้าหารือในที่ประชุมเพื่อกำหนดวันเลือกตั้งสมาชิกสภาผู้แทนราษฏร และภายหลังการประชุม ประมาณเวลา 15.00-16.00น. นายอิทธิพร บุญประคอง ประธานกกต. จะแถลงวันเลือกตั้งทันที